GiliGold/VAD_KnessetCorpus huggingface dataset:
צחי סעד: אמרנו את הדברים שלנו בהתחלה.
צחי סעד: שמענו בקשב רב את הדברים, כולל דברים שתוקנו והשתפרו.
צחי סעד: בהקשר של מעבר האחריות, אני חושב שציינו את זה והסברנו את זה גם בדוח, על חשיבות השמירה על יציבות והימנעות מזעזועים, במיוחד נוכח העובדה שהזמן קצר בהקשר הזה ואין מקום לזעזועים ושינויים שיפגעו בניצולים, במיוחד גם שזאת העמדה שלהם.
צחי סעד: לגבי שאר הנושאים נמשיך ונעקוב.
צחי סעד: כמו שאמרתי, המשרד מייחס לזה חשיבות רבה.
צחי סעד: אנחנו נמשיך לעקוב ולטפל בנושא הזה.
אלעזר שטרן: אני בטוח שכל מי שיושב כאן ונמצא בזום מייצג את עצמו, את המשרדים אבל יותר מכך, מדובר בהרבה מאוד אזרחים טובים, עובדי ממשלה ועובדי ארגונים שמבינים את המיוחדות של ניצולי שואה.
אלעזר שטרן: מחד, מבינים את הסבל ואת התרומה של ניצולי השואה לבניין המדינה, ומאידך, אנחנו מבינים שהזכות שלנו הולכת ופוקעת בשל הזמן הקצר שבו אנחנו יכולים לממש את הזכות שלנו לטפל בניצולי שואה ולהעביר את זה לילדים שלנו ולנכדים שלנו.
אלעזר שטרן: אני חושב שזה קמצוץ ממה שאנחנו חייבים לאנשים האלה ולדור הזה.
אלעזר שטרן: באופן אישי, אני חושב שזאת זכות גדולה לסייע להם בכל דרך.
אלעזר שטרן: אני צריך להגיד גילוי נאות.
אלעזר שטרן: עוד לפני דוח מבקר המדינה אני חשבתי מראש שזה לא נכון להעביר את הרשות.
אלעזר שטרן: אני חושב שמבקר המדינה מסביר את זה ואני חושב שאני חייב להגיד את זה גם למנכ"לית יעל מכיוון שעל פניו אולי את לוקחת דברים באופן אישי ואני יכול להבין.
יעל מבורך: ממש לא.
אלעזר שטרן: אני אגיד עוד דבר.
אלעזר שטרן: היה היגיון לפני שנים להעביר את הרשות למשרד הרווחה כי אז עוד לא היה משרד לשוויון חברתי.
אלעזר שטרן: אנחנו בעד תכלולים.
אלעזר שטרן: אני הבנתי את זה גם בשנים עברו.
אלעזר שטרן: אני חושב שמה שעמד מול העניין הזה זה באמת הניסיון שנצבר במשרד האוצר שיש להגיד שהטיפול השתפר מאוד.
אלעזר שטרן: עפרה לא נמצאת פה, אז צריך לאחל לה ולהודות לה.
אלעזר שטרן: אני חושב שמבקר המדינה היטיב להגדיר את זה בדוח מ-2017.
אלעזר שטרן: לא נותרו למדינת ישראל שנים רבות כדי לסייע לאוכלוסיית ניצולי השואה.
אלעזר שטרן: משרד מבקר המדינה העיר וגם ציין פה נציג מבקר המדינה שהוא לא רגיל להערות כאלה והוא מעיר אותם בגלל החריגות של הדברים האלה.
אלעזר שטרן: "לנוכח הזמן ההולך ואוזל יש לטפל באוכלוסייה זאת במלוא המרץ ללא שינויים דרמטיים או זעזועים ארגוניים שעלולים להביא לעיכוב בטיפול ולפגיעה בניצולים בערוב ימיהם אלא מתוך טיוב השירות והסיוע הניתן להם בתקופה האמורה".
אלעזר שטרן: אני חושב שההערה שנזרקה פה – יעל, גם מה שאת אמרת, שלא הגיוני שבגלל שזה לא אצל משרד האוצר הוא לא יעביר תקציבים.
אלעזר שטרן: אני מבין את ההיגיון של ההערה הזאת אבל בעצם זה לא משנה.
אלעזר שטרן: ברור שהוא לא צריך לעכב שום דבר שקשור לניצולים, אבל מהצד השני ברור שכשמשהו נמצא אצלך בדמות הרשות שעובדת הרבה שנים מתחתיך זה שונה.
אלעזר שטרן: אני יושב בבניין הזה כבר כמה שנים.
אלעזר שטרן: הנושא של ניצולי שואה קיבל הרבה פעמים קדימויות תקציביות, בין השאר בגלל שהוא היה במשרד האוצר וקיצור הקווים.
אלעזר שטרן: הבוקר שמענו שהאחריות על הרשות עברה למשרד הרווחה, אחרי שהתפטרה השרה לשוויון חברתי והבוקר גם הוא התפטר.
אלעזר שטרן: אני חושב שזה רק מחזק את ההמלצה הזאת.
אלעזר שטרן: אני קורא מכאן לא לעשות שינויים.
אלעזר שטרן: על כל מה שאמרנו כאן נוסיף את הקורונה שמגבילה את היכולת לתת שירות והיא מגדירה את הסיכון מצד שני.
אלעזר שטרן: אני אתן לכם דוגמה.
אלעזר שטרן: אני זוכר את אמא שלי ז"ל במלחמת המפרץ.
אלעזר שטרן: רק בגלל שהמילה גז היתה באוויר מה זה עשה לה ואמא שלי היתה אישה חזקה מאוד.
אלעזר שטרן: אני חושב שהקורונה מעצימה כל מיני מצוקות.
אלעזר שטרן: אגב, אני חושב שזה על כל האוכלוסייה המבוגרת במדינת ישראל.
אלעזר שטרן: אני חושב שאצל ניצולי השואה הרבה תופעות מוקצנות עוד יותר.
אלעזר שטרן: לכן אני חושב שההמלצה הזאת של מבקר המדינה היא נכונה.
אלעזר שטרן: אני חושב שאסור לנו לעשות שינויים בזמן הזה.
אלעזר שטרן: אני בטוח שאין שום כוונות רעות אבל אני חושב שהרשות צריכה להישאר במשרד האוצר.
אלעזר שטרן: תקום ממשלה חדשה והיא תוכל לשקול את הדברים האלה עוד פעם.
אלעזר שטרן: אני לא רוצה אפילו להיכנס לעניין הזה איזה משרדים יהיו ואיזה לא.
אלעזר שטרן: נושא נוסף שעלה פה זה שאיפה למצב שבו אין הבדל בין הניצולים ומה אפשר לעשות.
אלעזר שטרן: היום קיים מצב די אבסורדי.
אלעזר שטרן: יש מונחים כאלה שאם אתה הולך ברחוב ושואל אנשים מה זה ניצול שואה, אתה מקבל תשובות של מה שהבינו בבתי הספר.
אלעזר שטרן: יש ניצולי שואה שצריך להסביר לילדים שגם הם ניצולי שואה.
אלעזר שטרן: אבל יש ניצולי שואה שלא צריך להסביר מה הם.
אלעזר שטרן: אני לא רוצה לתת דירוג בסבל אבל עליהם נבנה המושג ניצול שואה ודווקא הם מקבלים פחות.
אלעזר שטרן: אני יודע שיש כאלה שיגידו שפעם הם היו מקבלים יותר וככה וככה.
אלעזר שטרן: אנחנו לא שם, אין לנו זמן.
אלעזר שטרן: אני פונה כאן לגופי ההתנדבות, למשרד הממשלה.
אלעזר שטרן: תשוו את התנאים ואחרי זה תתחשבנו עם הגרמנים, עם המזרח גרמנים ועם מי שאתם רוצים.
אלעזר שטרן: עכשיו צריך להשוות את התנאים הכי מהר שאפשר.
אלעזר שטרן: אני יודע שלא תמיד גופים מנצלים תקציבים שעומדים לרשותם.
אלעזר שטרן: לא יכול להיות שתקציב שעומד לרשות ניצולי שואה לא מנוצל, לא משנה אם זה על-ידי משרד ממשלתי או על-ידי רשות מקומית.
אלעזר שטרן: גם באוצר שיפתחו את המנגנונים הכי מהירים שיכולים להיות.
אלעזר שטרן: לקחת את זה ולתת את זה למי שיודע לנצל.
אלעזר שטרן: הנושא של לחצני מצוקה הוא קצת פרט היה בכלל ויצא מן הכלל.
אלעזר שטרן: זה נושא כל-כך קריטי שאי-אפשר בכלל להבין איך הוא לא מתקיים בכל מקום שהוא מוכרח להתקיים.
אלעזר שטרן: גם בזה, כל יום המצב הולך ומחמיר.
אלעזר שטרן: אני מודה לכל העוסקים במלאכת הקודש הזאת.
אלעזר שטרן: אני מודה לוועדת ההסכמות, לחברי חבר הכנסת מאיר כהן וחברי חבר הכנסת מיקי זוהר שאפשרו את כינוס הוועדה הזאת.
אלעזר שטרן: ליושב-ראש הכנסת שהיה חלק מכינוס הוועדה.
אלעזר שטרן: אני מודה למבקר המדינה ולאנשים שלו על הדוח החשוב והליווי החריג הזה.
אופיר כץ:  אדוני היושב-ראש, חברי הכנסת, אני מתכבד לפתוח את ישיבת הוועדה
אופיר כץ:  לפני שאקרא את ההודעה לוועדה – הייתי חבר בוועדה הזאת והשתתפתי בהרבה דיונים
אופיר כץ:  הנושאים שדנו בהם פה היו באמת סופר-מעניינים, גם לקואליציה וגם לאופוזיציה, למעשה לראות החלטות עבר ואת היישום של התיקונים שהתבקשו
אופיר כץ:  היה לי פה מעניין מאוד-מאוד ואני בטוח שגם אתה תדע לשרת את האזרחים במתן מענה ותיקון ליקויים
אופיר כץ:  אני מאחל לך בהצלחה
אופיר כץ:       בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת
אופיר כץ:  ועדת הכנסת החליטה להמליץ לוועדה לענייני ביקורת המדינה לבחור בחבר הכנסת מיקי לוי כיושב-ראש הוועדה
אופיר כץ:   מי בעד? מי נגד? מי נמנע?
אופיר כץ:  שיהיה בהצלחה, אדוני
אופיר כץ:       (מחיאות כפיים)
היו"ר מיקי לוי: צוהריים טובים ותודה רבה
היו"ר מיקי לוי:  אני מבקש להעביר את זכות הדיבור ליושב-ראש הכנסת
היו"ר מיקי לוי:  בבקשה
אמיר אוחנה: תודה לך, אדוני היושב-ראש
אמיר אוחנה:  חברות וחברי הוועדה, אני חושב שמכל ועדות הכנסת הוועדה הזאת היה הוועדה עם מוטת השליטה ותחומי העניין המגוונים ביותר, הרחבים ביותר
אמיר אוחנה:  אני חושב, אדוני היושב-ראש, שהידע והניסיון שאתה מביא איתך בהחלט הכשירו אותך לאורך השנים לעמוד בראשות הוועדה הזאת
אמיר אוחנה:  אני סמוך ובטוח שכל חברות וחברי הוועדה, קואליציה ואופוזיציה, ישתתפו השתתפות פעילה ויסייעו לוועדה הזאת, למעשה למלא את אחד התפקידים המרכזיים של הכנסת והוא פיקוח על עבודת הממשלה והמשרדים השונים
אמיר אוחנה:       אני מאחל לכולם בהצלחה גדולה
אמיר אוחנה:  בהצלחה
היו"ר מיקי לוי: תודה רבה, אדוני היושב-ראש
היו"ר מיקי לוי:  אני מודה לכם על האמון בי ועל ההצבעה פה אחד
היו"ר מיקי לוי:  תודה רבה לך, אדוני יושב-ראש הכנסת, שאתה מכבד אותנו בנוכחותך
היו"ר מיקי לוי:       חשבתי מה אני אמור לעשות אחרי התפקיד הקודם, אם להסתובב בין הוועדות או לעשות תפקיד משמעותי, תורם
היו"ר מיקי לוי:  אני מאוד-מאוד שמח על המינוי הזה ומודה גם לחברי מפלגתי על כך שבחרו בי לתפקיד הזה
היו"ר מיקי לוי:  אני רואה בו חשיבות בלתי רגילה
היו"ר מיקי לוי:  שנה ושבעה חודשים ישבתי עם מבקר המדינה על כל הדוחות, בהיעדר ועדות הכנסת, והשקענו מסביב לשעון שעתיים-שלוש בכל דוח שהיה
היו"ר מיקי לוי:  פלורינה הייתה מגיעה יחד עם המבקר ובהיעדר ועדות הכרחתי את מוסדות הממשלה, את המשרדים השונים, לשבת כי היו דברים דחופים שהנושאים הפוליטיים לא יכלו להעיב עליהם וחייבתי אותם לעבוד על הדוחות של מבקר המדינה
היו"ר מיקי לוי:  לכן אני בהחלט מודע לכך
היו"ר מיקי לוי:       בסופו של עניין, מה שחשוב בבית הזה זה מה שעושים ולא הטייטל של מי אתה ומה אתה, אלא מה אתה תורם לטובת הבית הזה ולטובת החברה בישראל
היו"ר מיקי לוי:       מכובדיי, רבים שוכחים שהבית הזה הוא לא רק כדי לחוקק, אלא בעיקר לפקח על עבודת הממשלה – מה קורה, איך קורה, אם תפקודה היה בסדר
היו"ר מיקי לוי:  תפקידה העיקרי של הוועדה לענייני ביקורת המדינה הוא זה ומכאן החשיבות שלה
היו"ר מיקי לוי:  מכורח החשיבות הזאת היא שייכת לאופוזיציה, כדי שהביקורת תהיה ביקורת עניינית, מהותית ולא מריחה
היו"ר מיקי לוי:  המחוקק רצה לוודא – "המחוקק" זה אנחנו, אופוזיציה, קואליציה – שהביקורת והפיקוח ייעשו כפי שצריך
היו"ר מיקי לוי:  אני יכול להצר על כך, מכיוון שהייתי בתחנה הזאת, כאשר בגלל המאבקים בכנסת הוועדה הזאת לא הוקמה, למרות כל ניסיונותיי
היו"ר מיקי לוי:  הוועדה הזאת היא הוועדה היחידה שצריך לאייש אותה מכורח החוק
היו"ר מיקי לוי:  למרות הניסיונות שלי זה לא צלח, דבר שפגע בעבודת הכנסת ובסופו של דבר בציבור הישראלי
היו"ר מיקי לוי:  נוצר פקק, דוחות רבים של מבקר המדינה לא נידונו, וכפי שאמרתי, לקחתי על עצמי, כיושב-ראש הכנסת, לעבוד ישירות מול השרים
היו"ר מיקי לוי:  זה לא כמו שהוועדה הייתה עושה, אבל זה הרע במיעוטו
היו"ר מיקי לוי:  אני מאוד מקווה שאנחנו נסגור את הפער, לא פשוט לסגור פער של שנה ושמונה חודשים ונצטרך לעשות סדר עדיפויות ואולי להעביר חלק מהדוחות לוועדות אחרות, כדי למצות אותם
היו"ר מיקי לוי:       קיימתי ישיבה מקדימה עם הצוות כאן ואני אצטרך להשתמש בניסיון שלו
היו"ר מיקי לוי:  בטוח שאני לא יודע הכול, אין בכלל ספק בעניין הזה
היו"ר מיקי לוי:  הצוות שמצאתי כאן הוא צוות מקצועי – אני רוצה להודות לכם – ופלורינה ליוותה אותי בכל המפגשים עם מבקר המדינה כך שהיא מודעת לכל תפיסות העולם שלי
היו"ר מיקי לוי:  תודה לכם על המקצועיות, על התרומה ואני מאוד מקווה שנביא את זה לפסים כפי שצריך
היו"ר מיקי לוי:  ויאללה, קדימה, הולכים לעבוד
היו"ר מיקי לוי: תודה לך
היו"ר מיקי לוי:   חבר הכנסת, השר לשעבר, מאיר כהן, בבקשה
מאיר כהן: אדוני יושב-ראש הכנסת, רציתי לומר גם לך באותה הזדמנות – א', אני מאחל לך, בעזרת השם, הצלחה גדולה מאוד בתפקיד הכול כך חשוב
מאיר כהן:  אנחנו באמת מאחלים לך הצלחה  מעומק הלב, בלי כחל וסרק
אמיר אוחנה: תודה רבה
אלעזר שטרן: היושב-ראש, אלה יש עתיד
אלעזר שטרן:  יש לך עתיד
מאיר כהן: מיקי, זו ועדה מאוד-מאוד חשובה
מאיר כהן:  אני רוצה להציע, בגלל הפער שנפתח, שתפגוש את השרים, כי על שולחנות השרים יש דוחות מבקר, שאם רק מתייחסים אליהם בכבוד, הם מייד הופכים להיות לתוכנית עבודה לחודשים הקרובים
מאיר כהן:  הצעתי לשרים שהחליפו אותי שתוכנית העבודה הראשונה תהיה לקחת את הדוחות האחרונים ולהתחיל ליישם את מה שצריך
מאיר כהן:      היושב-ראש, אני מאחל לך הצלחה, אין לי שום ספק שזו תהיה מנת חלקך
היו"ר מיקי לוי: תודה רבה לידידי-חברי מאיר כהן
היו"ר מיקי לוי:  גם במסגרת הזאת העברתי למשרדך, למנכ"לית שלך, דוחות של מבקר המדינה שלא זכו לטיפול ויחד עבדנו כדי להביא לפחות את מה שדחוף
היו"ר מיקי לוי:  כך נעשה בהוראה שלך במשרד הרווחה
בועז טופורובסקי: הייתה הרבה ביקורת במשרד הרווחה?
היו"ר מיקי לוי: לא, היו דווקא ביקורות חיוביות
היו"ר מיקי לוי:  תתפלא לשמוע, חבר הכנסת טופורובסקי
היו"ר מיקי לוי:   חברת הכנסת בן ארי, חברתי, בבקשה
מירב בן ארי: אדוני היושב-ראש, רציתי רק לאחל לך בהצלחה גדולה
מירב בן ארי:  אני חושבת שזו אחת הוועדות הכי חשובות
מירב בן ארי:  בכנסת העשרים הייתי חברה בשבע ועדות במקביל, שזו טעות לחבר כנסת, ולמרות הזאת מתוך השבע – קארין פה, היא הייתה היושבת-ראש, והיא יכולה להעיד שהייתי פעילה מאוד – הייתי רוצה גם בקדנציה הזאת להיות פעילה וגם לסייע לך בכל דבר
מירב בן ארי:  אני באמת-באמת מאמינה שהוועדה הזאת משנה דברים
מירב בן ארי:  אני יכולה להגיד לך שמתוך למידה שלי פה, נניח על הנושא של הטרדות מיניות בקמפוסים שהגיע לוועדה לביקורת המדינה, הנחתי את הצעת החוק שמחייבת ארגוני ביטחון פנים לדווח לוועדה לביטחון הפנים
מירב בן ארי:  זה משהו שלמדתי פה
מירב בן ארי:  אני חושבת שאחד הדברים שחברי כנסת הרבה פעמים שוגים בהם, זה שהם חושבים שהם יודעים הכול, אבל דווקא כשבאים לפה מבינים עד כמה אנחנו לא יודעים, כמה יש לנו עוד ללמוד
מירב בן ארי:  הייתה לי הזכות להיות כאן עם קארין, הייתי איתה גם בוועדה החסויה
מירב בן ארי:  אני חושבת שבכל שנותיי בכנסת, מעבר לעניין של הטרדות מיניות, זה היה והיה גם את האירוע של צוק איתן עם המסקנות של המבצע שגם הם היו בוועדה החסויה, והרגשתי את כובד האחריות שהייתה לנו לפרסם את מסקנות מבקר המדינה על מבצע צוק איתן
מירב בן ארי:       מהניסיון האישי שלי פה ומהיכרות איתך, אתה האדם הנכון במקום הנכון
מירב בן ארי:  אני מאחלת לך הרבה הצלחה ואני לרשותך לכל דבר שתצטרך
היו"ר מיקי לוי: תודה רבה
היו"ר מיקי לוי:  אני משוכנע בכך, יקירתי
היו"ר מיקי לוי:  חברת הכנסת אלהרר, בבקשה
קארין אלהרר: תודה רבה, אדוני היושב-ראש
קארין אלהרר:  קודם כול ולפני הכול, הרבה בהצלחה
קארין אלהרר:  אתה בהחלט האדם הראוי והמתאים לעמוד בראש הוועדה הזאת
קארין אלהרר:  יש לך צוות מנצח – לא יצא לי לעבוד עם פלורינה – הייעוץ המשפטי כאן ברמה גבוהה מאוד, הם עושים עבודה נהדרת
קארין אלהרר:  אני מקווה שזה לא יפגע בהם שאני מהללת אותם
קארין אלהרר:  אני חושבת שזאת ועדה שהיא פנינה בכנסת
קארין אלהרר:  הרבה פעמים חברי כנסת שוגים לחשוב שהתפקיד הכי חשוב שלהם הוא לחוקק, אבל התפקיד הלא פחות חושב של הכנסת הוא לפקח על עבודת הממשלה
קארין אלהרר:  זה בא לידי ביטוי בצורה הטובה ביותר בוועדה
קארין אלהרר:  אני תמיד אומרת שימי הזוהר שלי היו בוועדה לביקורת המדינה
קארין אלהרר:  אני מאחלת לך שגם תיהנה, היו שנה ומשהו לא פשוטות, וגם תצליח
קארין אלהרר:  בגדול, יש לך את כל התנאים
קארין אלהרר:  אני כמובן אשמח לעמוד לרשותך
היו"ר מיקי לוי:  אני רוצה לחדש לך שבשנה וחצי האחרונות נהניתי מאוד
היו"ר מיקי לוי:  חבר הכנסת  חילי, ידידי, בבקשה
חילי טרופר: רק לאחל לך הצלחה גדולה
היו"ר מיקי לוי: תודה רבה, נקווה שלא נגיע להחלפה
היו"ר מיקי לוי:       חבר הכנסת, יקירי ולדי
היו"ר מיקי לוי:  עשר שנים אנחנו מכירים, לא יאומן, הוא בא לחוג בית הראשון שלי
ולדימיר בליאק: תודה רבה, אדוני היושב-ראש, אני שמח שעכשיו, אחרי הפסקה קצרה, אנחנו יכולים לחזור ולקרוא לך "אדוני היושב-ראש"
ולדימיר בליאק:  הייתה לי נגיעה, ויש לי נגיעה גם היום, לתחום הביקורת, כך שאני מכיר את התחום
ולדימיר בליאק:  חשבתי וחושב גם עכשיו שהייתה ממש עוולה לא להקים את הוועדה הזאת בכנסת הקודמת
ולדימיר בליאק:  אני חושב שהוועדה הזאת היא בין שלוש הוועדות הכי חשובות בכנסת, בכל כנסת
ולדימיר בליאק:  מצפה לך עבודה רבה וכמובן שאני אשמח לסייע בכל מה שאוכל
ולדימיר בליאק:  שיהיה המון-המון הצלחה
מירב בן ארי: להגיד מהאופוזיציה שזו הוועדה הכי חשובה בכנסת, את זה כולם יגידו
מירב בן ארי:  אבל אני רוצה לחדד שכשאמרתי את זה, אמרתי את זה כשעוד הייתי בקואליציה - - -
אוריאל בוסו: חד-משמעית
מירב בן ארי: זה דבר מדהים בעיניי שאתה אומר את זה מהקואליציה שזו ועדה כל כך חשובה
היו"ר מיקי לוי: רוב שנותיי לא הייתי פה, למרות שאני עשר שנים בכנסת, אבל יש איזה תמימות דעים והשתלבות של אופוזיציה-קואליציה, וזה לא דבר של מה בכך
היו"ר מיקי לוי:       חבר הכנסת ידידי אוריאל בוסו
היו"ר מיקי לוי:  אני יכול להגיד ידידי, כי החלפתי אותך כמה פעמים
אוריאל בוסו: אומר לך שאתה יכול וכמים הפנים לפנים
אוריאל בוסו:       שמעתי שיש ברכה שמברכים את יושב-ראש הוועדה לביקורת המדינה, שזה יהיה כמה שיותר קצר
אוריאל בוסו:  מצד אחד, אני בפוזיציה שלי רוצה לברך אותך בבריאות ואריכות ימים, אבל אני כאן היחידי מהקואליציה ואני לא רואה את זה כנקודת אור נכונה
אוריאל בוסו:  בגלל שאני אכהן כיושב-ראש ועדה, הצטרכתי לבחור באיזה ועדות אני אוכל להשתתף וביקשתי להיות בוועדה לביקורת המדינה
אוריאל בוסו:  הייתי כאן כחבר ועדה אצל חבר מפלגתך הקודם ומאוד נהניתי
אוריאל בוסו:  אני חושב שהחשיבות של הוועדה הזאת – אתה יודע, כמו שילד מגיע בסוף למבחן ואומר לנו מה הוא יודע, גם פה אנחנו מחוקקים והמשרדים עובדים ותפקיד הוועדה הזאת הוא לאו דווקא לגרום להם לכאבי בטן, אלא לפעמים להציב להם מראה ולסייע ולייעל להם את העבודה
אוריאל בוסו:  הצוות המקצועי של מבקר המדינה על מחלקותיו השונות מביא לפה דוחות ודרך הדוחות האלה לפעמים אתה לומד את כל עבודת המשרד
אוריאל בוסו:  הוועדה הזאת חשובה ואני רואה חשיבות להיות חבר בה
אוריאל בוסו:  אני אשתדל להשתתף כמה שיותר בישיבות של הוועדה, בלי קשר לפוזיציה של קואליציה או אופוזיציה, אלא מנקודת ראייה שזו ועדה שאזרחי ישראל מסתכלים עליה כמי שבסופו של דבר צריכה להביא להם את התוצאות המוגמרות, שלא תמיד אנחנו מצליחים לעבד אותן נכונה הן בחקיקה והן במשרדים הרלוונטיים
אוריאל בוסו:       שיהיה לך בהצלחה
אוריאל בוסו:  הצלחתך הצלחת מדינת ישראל כולה
היו"ר מיקי לוי: חבר כנסת, ידידי, שטרן
אלעזר שטרן:  ברכותיי
אלעזר שטרן:  אני מצטרף לכל המברכים כולם
אלעזר שטרן:  אני רק רוצה לומר, כמי שישב כמה חודשים בראשות הוועדה הזאת, אני יודע שתעשה עבודה נהדרת ולמרות זאת אני מאחל לך שמאותן סיבות שהקדנציה שלי הייתה קצרה, תהיה גם שלך
היו"ר מיקי לוי:   חבר הכנסת, שנים רבות ידידי, סגלוביץ'
יואב סגלוביץ': קודם כול, שיהיה בהצלחה גדולה
יואב סגלוביץ':  אמר חבר הכנסת בוסו, ואני מצטט אותו, הוועדה הזאת כל כך חשובה, ושנה וחצי היא לא תפקדה
יואב סגלוביץ':  זה מראה את "החשיבות" הגדולה שלה
יואב סגלוביץ':  היא חשובה למדינה, היא לא באמת הייתה חשובה למי שלא השתתף בה, וצריך להגיד את הדברים האלה
יואב סגלוביץ':  זה בסדר למרוח הכול - - -
אוריאל בוסו: אתה לא רוצה שננהל דיון על הקואליציה הקודמת
יואב סגלוביץ': בסוף הוועדה הזאת הייתה כחלק ממאבק לא לגיטימי כנגד ממשלה שהייתה לגיטימית
יואב סגלוביץ':  אנחנו לא במשחק הזה
יואב סגלוביץ':       בלי כל קשר לכל מה שאני אמרתי, חיבוק גדול לך, מיקי
יואב סגלוביץ':  הרבה מאוד הצלחה
יואב סגלוביץ':  אומרים שזה נותן תמונת מראה, אבל זה לא מספיק תמונת מראה
יואב סגלוביץ':  צריך להחזיק חזק את המראה, כי לא תמיד רוצים להסתכל עליה
יואב סגלוביץ':  המון הצלחה
היו"ר מיקי לוי:  מיכל, בבקשה
מיכל שיר סגמן: אני לא אחזור על הדברים של כל שאר החברים כאן, שהם בעיקר צודקים
מיכל שיר סגמן:  כייף לראות אותך שוב על כס היו"ר ואני בטוחה שאתה תעשה את עבודתך נאמנה מתוך אכפתיות ואהבה ומחויבות כלפי הציבור במדינת ישראל לא פחות, ואפילו יותר, ממה שהיה לך כשהיית יושב-ראש הכנסת
מיכל שיר סגמן:  אני חושבת שהכנסת זכתה באיש מקצוע, איש ערכי, מנהיג ערכי
מיכל שיר סגמן:  זכינו
היו"ר מיקי לוי:  תפילה אני נושא שהחדר הזה יהיה צר לדיונים הבאים ואני אצטרך כל פעם לבקש את נגב או ירושלים, כי אנחנו הולכים לעבוד ולהזמין את כל מי שצריך כדי לשפר ולנסות לעשות טוב יותר למדינת ישראל ולאזרחיה
היו"ר מיקי לוי:       תודה רבה לכל המברכים
מירב בן ארי: בהצלחה גדולה, מיקי
מירב בן ארי:  אנחנו אוהבים אותך
היו"ר מיקי לוי:  איזה כייף להגיד: ישיבה זו נעולה
מיקי לוי: צהריים טובים לכולם, אני מתכבד לפתוח את הדיון הראשון של הוועדה לביקורת המדינה
מיקי לוי:  לצערי, בשנתיים שחלפו, הוועדה הזו הייתה משותקת בניגוד לחוק
מיקי לוי:  זו הוועדה היחידה שמחויבת תחת חוק לעבוד
מיקי לוי:  אבל חבל שאין כאן חברי כנסת מהאופוזיציה, אז אני אגיד את זה
מיקי לוי:  בגלל אופוזיציה חסרת אחריות – קואליציה דהיום, אופוזיציה לשעבר, הוועדות לא עבדו כמו שצריך, וזה חבל
מיקי לוי:  הדבר הזה פגע בציבור, ולא אפשר לקיים דיונים על דוחות חשובים מאוד של מבקר המדינה כדי לטפל בליקויים שעליהם הוא הצביע
מיקי לוי:  מטבע הדברים, נוצר פקק, ואנחנו נעשה מאמץ בוועדה לדון ברוב הדוחות הללו, ובאלה שיבואו, ולא נאפשר לדוחות האלה להעלות אבק, נטפל בליקויים כמיטב יכולתנו
מיקי לוי:  נעשה דיוני מעקב אחר מבוקרים כדי להניע אותם לפעולה
מיקי לוי:      	אני יכול להגיד שבתפקידי הקודם, בהעדר הוועדה לביקורת המדינה, מבקר המדינה היה מגיע אליי כדי לתת או למסור את הדוחות ליושב-ראש הכנסת
מיקי לוי:  מצאנו תחליף לא הולם, חלקי לוועדה עצמה, ודנו בדוחות שהוגשו לי, לא הנחנו אותם על המדף, והכרחתי חלק מהמשרדים, כולל המנכ"לים לעשות מעשה
מיקי לוי:  זה לא מושלם, אבל זה היה משהו
מיקי לוי:  אתמול, בפעם הראשונה, ערכתי ביקור עם מבקר המדינה וראשי המשרד כדי להבין מקרוב איך עובד המשרד הזה, איך הוא בנוי ואיך אפשר לסייע למבקר בטיפול, בדוחות שהוא מגיש
מיקי לוי:  שוב, מחובתנו שהם לא יעלו אבק על המדף
מיקי לוי:  שמח לפגוש את ראשי המשרד, התרשמתי לטובה
מיקי לוי:  זה נושא מטוסים ענק
מיקי לוי:  גם בתפקידי הקודם, אני לא ידעתי מה הגודל, ומהו מרחב המחיה של משרד מבקר המדינה, זה היה מאוד מרשים
מיקי לוי:  מאוד הערכתי
מיקי לוי:  גיליתי שמשרד מבקר המדינה מאוד מוערך בעולם
מיקי לוי:  המערכת הזאת מאוד מוערכת, וצריך לשמור עליה
מיקי לוי:  הצבתי מספר דיונים בשבוע זה, ולאור בקשות של גופים מבוקרים, הסכמתי לדחות אותם בשבוע
מיקי לוי:  אם הייתם שואלים אותי, זה רק כדי להושיט יד לשלום כדי שיבואו הנה, אבל אלה דוחות שהוגשו לפני חצי שנה, אז מי עשה בהם מה? הוגשו והושארו על המדף? זה חבל מאוד
מיקי לוי:  דווקא מהמשטרה מצאתי נכונות לבוא לכאן, ולנסות לתת תשובות בנושא שאנחנו נדון בו היום
מיקי לוי:       אני יכול להגיד שאני כסבא, וכאזרח במדינה הזו, יש חשיבות עליונה לנושא של הילדים שלנו במרחב המקוון - הם פגיעים, זה לא דבר פשוט, זה לא דבר של מה בכך
מיקי לוי:  כולנו יודעים שהילדים האלה חיים בתוך המרחב הזה שעות רבות
מיקי לוי:  אנחנו כמבוגרים צריכים להיות עם היד על הדופק, להבין מה מתרחש שם, כדי למנוע פגיעה בילדים שלנו
מיקי לוי:  הילדים הם של כולנו בסופו של דבר
מיקי לוי:  יש כאן חברי כנסת, יש כאן מוזמנים עם ילדים
מיקי לוי:  הנושא הזה חשוב, ויש לו חשיבות מהמעלה הראשונה
מיקי לוי:       	לאחר דברי פתיחה, אני מתכבד לפתוח את דיוני הוועדה
מיקי לוי:  אני רוצה לברך את כל אלה שהואילו ובאו
מיקי לוי:  אני מבקש לתת למשרד מבקר המדינה אפשרות לפתוח ולהציג
מיקי לוי:  אחר-כך, מנכ"ל משרד מבקר המדינה, מכבד אותנו בנוכחותו, אם ירצה להוסיף, גם נאפשר
מיקי לוי:  בבקשה
ישי וקנין: אני אפתח ברשותך, היושב-ראש, בכמה מילים
ישי וקנין:  ראשית, ברכות גם על הקמת הוועדה, וגם על התכנסותה, וגם על בחירת הנושא הראשון לדיון בוועדה, נושא שהוא בהחלט משמעותי וראוי
ישי וקנין:  הביקורת הזאת עם פרסומה, זכתה להד מאוד משמעותי גם בקרב הציבור, גם בקרב הרבה גורמים מהמגזר השלישי שעוסקים בנושא
ישי וקנין:  בראייה משרדית, מכיוון שהבנו שהנושא הזה גם מאוד רגיש וגם מאוד מערכתי, שילבנו פה זרועות של שתי חטיבות, גם החטיבה שאחראית על כל גורמי האכיפה, וגם החטיבה שאחראית על נושא חברה ורווחה שמרכזת את משרד החינוך בשילוב של שני אגפים, תחת ניהולו של יובל בביקורת הזו
ישי וקנין:  אני שמח שהתכנסנו כאן
ישי וקנין:  עשינו מאמץ מאוד גדול – כך בתוך 20 דקות להציג את עיקרי הדוח
ישי וקנין:  הדוח באמת היה מאוד מקיף מאוד מערכתי
ישי וקנין:  אני אעביר את רשות הדיבור ליובל, הוא מנהל חטיבת ביקורת למשרדי ממשלה ומוסדות שלטון
ישי וקנין:  בבקשה, יובל
מיקי לוי: אני מתנצל יובל שאני מפריע לך
מיקי לוי:  חברים, מסביב לשולחן יש אנשים ממוצעים ואינטליגנטיים, אבל קצר, קולע,  אחרת לא נספיק, בפרט לכל אלה שהגיעו
יובל חיו: אני אגש ישר לעניין
יובל חיו:  הדוח כולל שתי נדבכים
יובל חיו:  אחד עוסק במענה הלאומי לכל הנושא של הגנה על קטינים ברשתות
יובל חיו:  השני עוסק בפעילות של משרד החינוך, הפעילות הפדגוגית החינוכית כדי להתמודד עם הנושא הזה
יובל חיו:  ניגשנו לנושא מתוך הבנה עמוקה לסיכונים שגלומים בנושא, ושל ההתפתחות שלו מדי חודש ושנה בהיקפי החשיפה ורמת הסיכון שהולכת וגדלה
יובל חיו:  אני אומר במשפט אחד, אנחנו מדברים על ביקורת שנשענת גם על עבודת ביקורת רגילה של המשרד, אבל מעבר לכך, סקרים שהופצו לכלל מנהלי בתי הספר בישראל
יובל חיו:  סקר הורים שנשען על מדגם מייצג
יובל חיו:  אנחנו מדברים על עבודה של ניתוח נתונים במוקד 105 במשטרת ישראל
יובל חיו:  אנחנו ערכנו שיח חוצה מגזרים גם עם משרדי הממשלה, גם עם האקדמיה, וגם עם החברה האזרחית, ואנחנו נשענים פה גם על עבודה במישור הבין-לאומי כדי לראות השוואה
יובל חיו:      רק כדי לתת נתון פותח – 85% מבני הנוער, מחזיקים היום טלפון חכם
יובל חיו:  ממוצע שעות של ילד בטלפון – ארבע שעות בממוצע ביום, זה נתון שמתחרה כמעט עם שעות השהות בבית-הספר
יובל חיו:  אין ספק שהרשת היא מקור להזדמנויות, אבל אנחנו נמצאים פה על מערך סיכונים נרחב, פרטיות, התחזות, שיימינג, פגיעה מינית, הטרדה, סמים, הימורים התחזות, חשיפה לחומרים פוגעניים, סחיטה, הפצת סרטונים ברשת
יובל חיו:  אנחנו מדברים פה על מערך סיכונים רחב ומשמעותי
יובל חיו:  הדוח כולל עשרות של ממצאים, אנחנו נציג פה רק את העיקריים והנבחרים שביניהם, ואולי נפתח עם הנושא של מדיניות לאומית
יובל חיו:  יש ועדת היגוי שעוסקת בנושא הזה על-פי החלטת ממשלה משנת 2016
יובל חיו:  הוועדה נכון לסיום הביקורת טרם גיבשה מדיניות לאומית בנושא
יובל חיו:  הנושא הזה מחייב מדיניות לאומית כי הוא למעשה מפגע של משרדי ממשלה שונים, שורה של משרדי ממשלה שעוסקים בנושא - תקשורת, בריאות, רווחה, משפטים, משטרת ישראל, מערכת החינוך על כל נגזרותיה
יובל חיו:  הורים
יובל חיו:  מטה לאומי 105, מגזר שלישי, מכלול כזה – מהניסיון שלנו בביקורת המדינה, ללא ועדת היגוי שמגבשת מדיניות כוללת, לא יכול לצאת לדרך כמו שצריך
מיקי לוי: מי אמור להקים את הוועדה, יובל?
יובל חיו: יש ועדה
יובל חיו:  היא הוקמה,  אבל היא עדיין לא הגיעה לתוכנית לאומית מאושרת ומסוכמת
יובל חיו:  אגב, להבנתנו, תוכנית כזאת צריכה  מאחר והממשלה הקימה את הוועדה, לחזור לממשלה לתיקוף, ואז יציאה לדרך
מיקי לוי: אתם עוקבים אחר הפעילות שלה?
יובל חיו: נכון לעכשיו, קיבלנו דיווח שהם ידונו בכך בוועדת ההיגוי הקרובה
יובל חיו:  אני לא יודע מה הסטטוס נכון להיום, ראוי לברר אותו פה היום
יובל חיו:       אני עובר לנקודה השנייה, והיא נוגעת לתיקוף תרחיש הייחוס
יובל חיו:  מדובר במכלול איומים רחב, מניתי רק את חלקם קודם לכן, בלי תרחיש ייחוס, ובלי מיקוד, ובלי תעדוף, לא יהיה ניתן להתקדם קדימה
יובל חיו:  הגדרת איום הייחוס היא תנאי, ואכן, נעשתה עבודה מתוך הבנה בחשיבות בכך, וגובשה הצעה בנושא הזה, אבל נכון לסיום הביקורת, תוקפה ולא אושרה על-ידי משרדי הממשלה שחברים בה המטה הממשלתי
יובל חיו:  בלי תוכנית מאושרת, איום ייחוס מאושר - אתה למעשה לא יכול לעבוד עם תעדוף, עם תחומי אחריות, עם דרכי פעולה, עם תקצוב, עם שורה של דברים
תומר רוזנר: רק שנדע כמה זמן עבר מאז?
יובל חיו: אוקטובר 2021
יובל חיו:  שנה וחצי
מיקי לוי: זה לא הרבה זמן
יובל חיו: אני עובר לנתון הבא
יובל חיו:  הוא מדבר על הפניות למוקד 105
יובל חיו:  אין ספק שמוקד 105, זה עוגן חשוב, פעיל, משמעותי בכל הנושא של הגנה על ילדים ברשת
יובל חיו:  70% מהילדים ובני הנוער שנפגעו ברשת, לא דיווחו על כך לאיש
יובל חיו:  זה הנתון שכרגע מוצג בדוח
יובל חיו:  41% מבני הנוער, ו-51% מההורים, לא מכירים את מוקד 105, הוא בהחלט עמוד שדרה בטיפול בנושא הזה
יובל חיו:  אנחנו מציינים שני ממצאים שנוגעים למוקד
יובל חיו:  המוקד היום עובד על פנייה טלפונית
יובל חיו:  פנייה טלפונית זה לא כלי תקשורת שמדבר לנערה בת 12, או לנער בן 10
יובל חיו:  חייבים לעבור לאמצעי תקשורת אחרים שהם רלבנטיים
יובל חיו:  אנחנו יודעים שהמוקד עובד על הדברים האלה, לא ידוע לנו מהו סטטוס הפעולה על הכנסת מערכת חדשה שתיתן מענה בנושא